El cost i la falta de matèries primeres ja afecten la producció industrial\nEl cost i la falta de matèries primeres ja afecten la producció industrial de Lleida\nActualitzada 28/10/2021 a les 13:13\nPujades del 40% de la fusta, el 104% de l'acer o del 188% del petroli “castiguen” empreses de Lleida || La COELL detecta manca de mà d'obra qualificada\nVista aèria del polígon El Segre de la ciutat de Lleida.\n© Vista aèria del polígon El Segre de la ciutat de Lleida.\nLes empreses de Lleida ja pateixen als comptes de resultats l’alça constant del preu de les matèries primeres, per la falta de subministraments i la pujada exponencial del preu de l’energia. Així doncs, segons dades facilitades per la COELL, en aquests últims mesos, matèries primeres importants en el sector industrial o de la construcció han vist com se’n disparava el preu, la qual cosa encaria el cost de producció fins a veure’s obligades, algunes firmes, a reduir-la. Així, la fusta ha vist com el preu pujava durant els darrers mesos una mitjana del 49%, l’acer un 108%, el coure un 77% i l’alumini un 81%, uns preus que, a més, van acompanyats per retards molt significatius en el subministrament d’aquests materials.\nLa pandèmia de la Covid va paralitzar el trànsit mundial de mercaderies, les empreses distribuïdores van anar buidant els estocs i la tornada a la normalitat en un comerç mundial s’està demostrant més lenta del que s’esperava. Però a aquest problema de subministraments s’hi ha de sumar, també, l’alça imparable del preu dels carburants i l’energia. Així doncs, segons la patronal, el petroli s’ha encarit durant els últims mesos un 188%, l’electricitat un 37,5%, i el transport un 23,7%.\nA més, la COELL va avançar que s’està detectant a tots els sectors una falta de mà d’obra qualificada, un problema que, asseguren, no és de ràpida solució i pot alentir la recuperació.\nLa Trobada al Pirineu aborda, a partir d’avui, la “resiliència”\nLa Seu d’Urgell acull avui i demà la trenta-dosena edició de la Trobada al Pirineu, on s’abordarà la “resiliència” empresarial enfront dels problemes generats per la pandèmia i l’actual crisi de subministraments o l’alça de preus de les matèries primeres i l’energia. Segons va explicar el president de la Trobada, Vicenç Voltes, “l’empresari ha afrontat el problema de quedar-se sense demanda durant molts mesos i ara, ha d’encarar el problema de no poder produir o produir més car i sense poder garantir terminis” i davant d’això, “els nostres experts poden oferir respostes i models per donar resposta a aquesta crisi”.


Els hotels d'Andorra baixen l'ocupació un 6% durant la temporada d’hivern - Diari de la neu\nEls hotels d'Andorra baixen l'ocupació un 6% durant la temporada d’hivern\nS'estima que la facturació d’aquest hivern ha estat un 10% inferior a l’anterior\nAndorra Redacció 09.05.2019 16.15 h\nImatge d'un hotel peu de pista a Arinsal Autor/a: Diaridelaneu.cat\nL’ocupació hotelera a Andorra ha baixat un 6% durant la temporada d’hivern 2018-19. El mes d’abril és un 11% superior que el del 2018 gràcies a la Setmana Santa.\nEls hotelers han tancat la temporada d’hivern amb pitjors resultats que l’any passat. Segons les dades facilitades ahir per la Unió Hotelera d’Andorra (UHA) i que avui han fet públics els digitals Ara.ad i ElPeriodic.ad, l’ocupació global ha estat del 61,97% davant del 66,02% de la temporada anterior, un fet que representa una disminució del 6,13%.\nLa patronal indica que aquesta davallada ha estat provocada per la tardança en l’arribada de la neu, el fet que les nevades es concentressin durant el mes de gener, i les altes temperatures de finals de febrer i principis de març; el fet que la Setmana Santa fos a finals d’abril; el descens significatiu del turisme rus d’entre el 35% i el 50%; i la “pèrdua d’empenta” de l’atractiu comercial (s’ha reduït el turista que ve a Andorra de compres i a “fer un tomb”). Tot plegat ha contribuït a una “campanya irregular” i “complicada”.\nTal com s’ha comentat abans, l’ocupació del mes d’abril ha augmentat l’11,46% en comparació amb el mateix mes de l’any passat. Així, l’ocupació mitjana de l’abril ha estat del 44,83% davant del 40,22% del 2018.\nS'estima que la facturació d’aquest hivern ha estat un 10% inferior a l’anterior.


Apartment Zaninovic Vis Croàcia - Ofertes d'hotels amb els MILLORS DESCOMPTES EN LÍNIA\nVeure tots els 509 allotjaments a Vis.\nObala Kralja Petra Krešimira IV. 10, Vis City Center, Vis, Croàcia, 21480 - Veure al mapa\nMés informació sobre Apartment Zaninovic\nPer als viatgers què vulguin captar les imatges i els sons de Vis, Apartment Zaninovic és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl Apartment Zaninovic, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Aquest hotel ofereix nombroses instal.lacions en el lloc per satisfer el més exigent dels clients.\nL'ambient de Apartment Zaninovic es reflexa en cada habitació. balcó/terrassa, aparell de televisió LCD/pantalla de plasma, nevera, articles de tocador, plat de dutxa són només algunes de les comoditats a la vostra disposició. L'hotel ofereix una excelent varietat d'instal.lacions d'oci, incloent jardí. Apartment Zaninovic és la vostra destinació si buscau allotjament de qualitat a Vis.


Tecnologia dels mitjans audiovisuals Codi: 16.529 : 6\nConsulta de les dades generals Descripció Objectius i competències Continguts Llista dels materials de què disposa l'assignatura Materials\nTot i que és indubtable que els desenvolupaments tecnològics del s. XIX van possibilitar l'evolució dels mitjans d'expressió i comunicació audiovisual i que la tecnologia n'ha estat i és una part essencial, en el context audiovisual el factor tecnològic sol ser vist des d'una certa distància. Certament, la complexitat tècnica dels diferents sistemes que permeten la captació, processament i reproducció de la informació audiovisual ha provocat un doble efecte d'atracció i rebuig entre molts afeccionats i professionals i ha conduït a una clara especialització de les funcions de caire més directament tecnològic.\nSi volem entendre els fenòmens i els productes audiovisuals en la seva totalitat és imprescindible conèixer quins són els principals sistemes tecnològics i les tècniques que s'apliquen a la producció audiovisual, mirant de combinar el rigor necessari amb la claredat, des d'una perspectiva eminentment pràctica.\nDins el pla d'estudis, aquesta assignatura manté una relació molt directa amb l'assignatura troncal Producció audiovisual, així com amb diverses assignatures optatives de caràcter pràctic, com Teoria i pràctica del muntatge audiovisual, Tècniques de producció multimèdia o Disseny i creació en so digital. D'altra banda, la relació entre els recursos tecnològics i la indústria audiovisual estableixen també punts de contacte entre aquesta assignatura i d'altres com les troncals Estructura del sistema audiovisual o Gestió d'una empresa audiovisual.\nAmb l'estudi dels materials didàctics d'aquesta assignatura, es pretén que l'estudiant assoleixi els objectius següents:\nConèixer els principals fonaments de la tecnologia de captació, tractament i reproducció d'imatge i so.\nComprendre l'aplicació de la tecnologia al camp de la producció i la difusió audiovisual.\nAnalitzar i comprendre les possibilitats de les noves tecnologies audiovisuals en l'era digital\n1. Principis de tecnologia audiovisual\nLa percepció de la imatge\nLa percepció del so\nPrincipis tecnològics de la televisió\nPrincipis del so analògic i digital\nLa càmara de vídeo\nLa captació del so\n2. Tecnologia de la producció audiovisual\nSistemes d'enregistrament de la imatge\nSistemes d'enregistrament del so\nLa producció de programes de televisió\nLa producció de programes de ràdio\nL'edició de programes.\nElements de visualització i escolta de programes\n3. Tecnologia de la difusió\nLa transmissió de televisió\nLa transmissió de ràdio\nLa producció i difusió de continguts audiovisuals per Internet (banda estreta)\n4. Noves tecnologies dels productes audiovisuals\nNoves tecnologies aplicades a la difusió de televisió\nLa televisió interactiva\nPublicació i difusió de continguts audiovisuals per Internet (banda ampla) i per sistemes de cable.\nFonaments de tecnologia audiovisual Web\nEls materials de l''assignatura Tecnologia del mitjans audiovisuals han estat coordinats per Pere Vila i José Martínez Abadía, essent coautors, entre d'altres, Jordi Arqués, Ramon Millà, Natàlia Prats, Ramon Sangrà i Alba Vila, a més dels mateixos coordinadors. Els materials es presenten en format web i el seu principal objectiu és el d'assentar d'una forma didàctica però exhaustiva els principals conceptes i aplicacions de la tecnologia audiovisual.\nL'estiu de 2007 el consultor de l'assignatura, Cinto Niqui, ha redactat una actualització d'algunes parts de la matèria, per tal de complementar el temari principal.


Curiositats visuals: M C Escher, del paisatge a la geometria | Centre d'Oftalmologia Barraquer\nCuriositats visuals: M C Escher, del paisatge a la geometria\nUn dels majors genis de la il·lustració del segle passat, el M. C. Escher, naixia el mes de juny fa 118 anys. I encara que aquesta xifra no sigui rodona, com sol ser regla en les commemoracions, qualsevol oportunitat és bona per revisitar el seu incomparable art basat en conceptes matemàtics i fenòmens òptics.\nPotser per haver estat un nen de salut fràgil a la seva Frisia natal (nord d'Holanda), Maurits Cornelis Escher (1898-1972) es va sentir atret pel càlid i lluminós Mediterrani. Per ell va vagar durant anys abans de tornar definitivament a la seva terra a l'inici de la Segona Guerra Mundial. De la seva època a Itàlia destaquen els paisatges i les estampes urbanes, que més tard reapareixen com a rerefons en moltes de les seves obres més conegudes, d'inequívoca inspiració matemàtica.\nDe tornada al fred i humit nord, sovint desenvolupa transformacions òptiques o geomètriques a partir de les seves anteriors impressions i esbossos. És el cas dels seus cèlebres Galeria de gravats o El balcó, aquest últim una vista del barri de Senglea a la capital de Malta, que Escher va visitar el 1935.\nTambé va viatjar per Espanya en dues ocasions (1922 i 1936), i és probable que l'observació dels intricats dissenys dels mosaics de l'Alhambra o de la mesquita de Còrdova s'originessin la seva passió per les tessel·lacions. Més tard estudiaria el "grup de simetries del paper pintat", una branca de les matemàtiques la interpretació gràfica de la qual el va portar a crear una extensa sèrie d'obres.\nLes seves successives Metamorfosi, gravats en fusta en forma de tires allargades que arriben fins als quatre metres, expliquen històries a partir de patrons de polígons o tessel·les que es converteixen en animals o elements del paisatge. El més sorprenent resulta com aquestes formes ocupen el pla i el divideixen de forma complementària; juguen amb la percepció ambigua del fons i la figura mentre, de la seva progressiva transformació, neix una narrativa.\nL'obra d'Escher, des d'un interès inicial per la natura, evoluciona a la il·lustració d'un món cada vegada més introspectiu, poblat per conceptes matemàtics com les simetries i reflexos, perspectives i tessel·lacions, les transformacions geomètriques i l'infinit. Això li ha fet guanyar tant l'estima popular com el de la comunitat científica; també un cert desdeny per part de la crítica d'art oficial. En properes entregues seguirem explorant el seu fascinant univers de perspectives inusuals i objectes impossibles.


ICV lloa l’excel·lència dels centres rubinencs però diu que la gestió del govern ha estat “nefasta”\nDimecres, 13 Febrer 2019 17:12\nEls regidors d’ICV, Ànnia García i Pau Navarro, critiquen la gestió del govern municipal en matèria educativa. La formació considera que al govern li ha faltat planificació, lideratge per aconseguir millores; que no resol amb celeritat les incidències de les escoles i que incompleix els acords de ple per millorar el dia a dia de pares i alumnes.\nEn les darreres setmanes, ICV està fent valoració del mandat per temes. Ja ho van fer amb la política d’espai públic i d’esports i ara han criticat la política educativa del govern municipal. La portaveu d’ICV al ple, Ànnia Garcia, ha explicat que els centres educatius rubinencs han demostrat la seva excel·lència amb projectes innovadors i que han servit per rebre premis de la comunitat educativa. Per García, però, l’acció de govern en aquest tema ha estat nefast.\nEn primer lloc, ICV creu que al govern li ha faltat lideratge en l’ampliació del Centre d’Educació Especial de Ca N’Oriol i l’Escola del Bosc. Tot i que l’Ajuntament ha ofert finançament pels dos centres i és competència de la Generalitat, ICV creu que el govern municipal no ha fet prou força amb el govern català.\nEls ecosocialistes també denuncien que s’han abandonat projectes al llarg del mandat com el dels camins escolars o la Via Verda de l’Escola Rivo Rubeo. Per ICV, aquests projectes van més enllà de l’escola però contribueixen a la seva millora.\nFinalment, es queixen que s’hagin incomplert acords de ple en matèria educativa que podrien beneficiar molt les famílies rubinenques com la creació d’un títol de transport bonificat per acompanyants dels usuaris de T16.\nPel que fa a les competències directes que tenen els ajuntaments en matèria educativa, ICV creu que l’Ajuntament de Rubí no les ha exercit de forma eficaç i critiquen la falta de manteniment als centres o que no es cobreixin les baixes dels conserges de les escoles que són personal municipal.\nICV conseridera que molts d’aquests dèficits tenen a veure amb el fet que l’actual regidor d’educació és un regidor que pertany a una altra formació política i que té les competències “per una maniobra política i no pas per la seva capacitat de gestió”.\nÀnnia Garcia, portaveu d'ICV


Els funcionaris podran treballar tres dies des de casa\n14 abril 2021 03:19\nAixí ho preveu el Decret de teletreball aprovat avui pel Consell de Govern\ndBalears | 28 juny 2013\nEls funcionaris de Serveis Generals de la CAIB podran treballar tres dies a la setmana des de casa, tal i com ho estableix el Decret de teletreball, aprovat avui en Consell de Govern. La regulació del treball a distància preveu que es pugui fer feina de forma no presencial, com a màxim, tres dies a la setmana. Els dos dies restants de la jornada laboral caldrà fer feina de forma presencial.\nTal i com informa el Govern, "la modalitat del treball a distància només la podran exercir aquells treballadors que tinguin encomanades unes tasques que no suposin la necessitat de la seva presencia física al lloc de feina (elaboració d'informes, assessoria, correcció i traducció de documents, etc) i que no posin en risc la protecció de dades sensibles".\nTampoc podran beneficiar-se de la modalitat de feina a distància ni el personal docent ni el personal estatutari. No obstant, cal tenir en compte que la duració de la prestació de serveis en aquesta modalitat serà per un mínim de tres mesos i un màxim d'un any, encara que en alguns casos es podrà prorrogar sis mesos més, fins un total de 18 mesos.\nEl treballador que vulgui exercir aquesta modalitat laboral haurà d'aportar els recursos materials necessaris i fer-se càrrec de les despeses que se'n derivin (ordinador amb capacitat suficient, connexió a internet i despeses de manteniment), explica el Govern. Per controlar el bon desenvolupament de les tasques, els treballadors a distància tindran un superior que supervisarà la realització de les tasques encomanades. A més a més "es funcionarà per objectius i no amb un horari preestablert, tot i que s'acordaran unes franges horàries d'interconnexió que el treballador que exerceix la modalitat del teletreball haurà de complir".\nPer Telefuncionari, fa mes de 7 anys\nI els doneràn un complement per pagar la electricitat que consumesquin treballant i el desgast de l´ordinador?.\nIdo si,ara si que faràn poca feina...\nEl que haurien de fer, és tornar els moscossos i canossos. Llevar-los només va esser una maldat, i a més és una mesura que perjudica el consum.\nPer Quinespardalades, fa mes de 7 anys\nI els que aténen públic?. Se´n duràn els ciutadàns a casa seva?.\nPer Jarl Drogo, fa mes de 7 anys\nVaya ideaca, sito!\nPer Sito, fa mes de 7 anys\nI no seria preferible acurçar la jornada laboral tres dies i crear més llocs de treball repartint el que hi ha? A mi, com a aturat, aquesta notícia em deixa indiferent. L'únic previsible és que el rendiments dels funcionaris davalli.


Actualitzada 09/12/2019 a les 20:07\nL’autor material va ingressar a presó el passat dissabte\nEls Mossos d'Esquadra van detenir a Lleida els passats dies 1 i 5 de desembre dos homes, de 34 anys i 46 anys, tots dos de nacionalitat espanyola i veïns de Lleida, com a presumptes autors de quatre delictes de robatori amb violència. Les detencions són el resultat d'una investigació iniciada el passat dia 1 de desembre, després de tenir coneixement que s’havien produït dos robatoris violents en dos establiments de Lleida.\nEl primer cas va ser pels volts de les 17.20 hores, quan un home va entrar en un restaurant situat al carrer Torres de Sanui i, després d'amenaçar una treballadora amb unes tisores, va demanar-li la recaptació. En el moment que un treballador va sortir de la cuina el lladre va fugir en un vehicle que l'estava esperant al carrer. Poc després, en una botiga d'alimentació del carrer Agustín Duran i Sant Pere, es va produir un fet similar, però en aquest cas van sostreure diners de la recaptació.\nAmb les dades recollides es va iniciar la recerca del vehicle sospitós i poc després va ser interceptat al carrer Cardenal Cisneros. A l'interior del vehicle es van trobar unes tisores i 184 euros en monedes i bitllets petits, fet que va motivar la detenció del conductor. El passat dijous a la tarda va finalitzar la investigació amb la detenció, al carrer Venus de Lleida, del presumpte autor material dels dos robatoris. Les indagacions posteriors han permès imputar al segon detingut la presumpta autoria de dos nous robatoris amb violència i unes lesions.\nEl primer el va cometre el passat dia 29 de novembre, en una benzinera del carrer Cogul de Lleida, on després d'amenaçar la dependenta amb un ganivet es va emportar els diners de la recaptació. El segon fet va ser el dia 30 de novembre en una botiga d'alimentació del carrer Joc de la Bola. En aquest cas va amenaçar la dependenta amb unes tisores i va sostreure diners en efectiu. Finalment també els van poder relacionar amb unes lesions produïdes l’1 de desembre contra els vigilants d’un local d’oci del carrer Teuleries de Lleida.\nEls detinguts, tots dos amb antecedents, van passar a disposició judicial davant del jutjat d'instrucció en funcions de guàrdia de Lleida, que va decretar l'ingrés a presó de l'autor material dels robatoris.


- Tradicions a taula per Nadal - Bonpreu\nTradicions a taula per Nadal\nEscudella i carn d’olla, canelons, pollastre de pagès rostit o farcit… Són clàssics del Nadal que, any rere any, triomfen a moltes llars. Aquesta època de l’any és ideal per recuperar tradicions: guarnir l’arbre, obrir les portes de casa al tió, comprar una bonica ponsètia per alegrar el menjador i per atreure la bona sort, passar una bona estona visitant alguna de les nombroses fires nadalenques que donen vida als pobles i ciutats…\nA la cuina, també és temps de gaudir dels plats més tradicionals del receptari, preparacions que s’associen, de manera indiscutible, amb el Nadal. Per exemple, l’escudella i carn d’olla, escollida com a plat favorit dels catalans l’any 2016, és un dels imprescindibles a les taules catalanes per festes. També hi ocupen un lloc d’honor els canelons, el pollastre farcit i els plats de marisc. A Bonpreu i Esclat i al nostre supermercat BonpreuEsclat Online t’oferim tots els productes que necessites per fer un bon àpat durant les festes nadalenques.\nL’escudella i carn d’olla, una recepta tradicional del Nadal\nPer Nadal ve de gust passar més temps a la cuina. És moment de recuperar les receptes de tota la vida, les que ja menjàvem de petits a casa dels avis quan celebràvem les festes amb tota la família. Són plats que ens porten a la memòria moments inoblidables viscuts al voltant de la taula.\nL’escudella i carn d’olla, per exemple, és una opció que no falta mai a taula per Nadal a moltes llars catalanes. El nom es refereix al bol que a l’edat mitjana s’emprava per servir les sopes i els plats fets amb salsa. Normalment aquestes preparacions es menjaven amb pa. A mesura que van anar passant els anys, es va començar a utilitzar la paraula escudella per designar el contingut d’aquest bol.\nSegons sembla, antigament l’escudella era un plat que es menjava a diari durant tot l’any, fins i tot a l’estiu, tant al camp com a la ciutat. Era una sopa que es preparava amb tot tipus d’ingredients en funció del que es tenia més a l’abast. Així, es podia fer amb hortalisses, ossos, carn, pilota feta amb pa, llegums, cansalada…\nAvui dia l’escudella s’ha convertit en un plat típic del Nadal. El més habitual és fer-la amb diferents talls de carn de porc, de vedella, de gallina o pollastre i de xai. També s’hi sol posar botifarra negra (en alguns indrets del país es fa servir botifarra blanca), diferents varietats d’hortalisses i verdures (patata, api, pastanaga, xirivia, col, porro…) i llegums. Per fer la pilota, un ingredient que no pot faltar mai a l’escudella de Nadal, es necessita carn magra (habitualment es prepara amb una barreja de carn vedella i de porc), cansalada, molla de pa i ou. I, finalment, també cal arròs o pasta (fideus, galets…), que servirem amb el brou.\nNo llencis res\nUn clàssic del Nadal és preparar molt de menjar i acabar amb la nevera plena de sobres. De vegades aquest fet resulta inevitable, perquè és un moment de gaudir a taula, hem de preparar un menú per a un nombre elevat de persones i costa calcular les racions. Si l’endemà de Nadal et trobes amb un munt de sobres, no les llencis! Pots aprofitar-les per preparar plats exquisits.\nAmb la carn del pollastre de Nadal o la que ens ha sobrat de l’escudella podem elaborar uns canelons tradicionals o unes delicioses croquetes casolanes. Només has de picar la carn ben fina, sofregir-la amb una mica de ceba i barrejar-la amb beixamel. Si et surten moltes croquetes, aprofita per congelar-les. T’aniran molt bé per més endavant, quan tornis a la rutina després de les festes. Només les hauràs de treure del congelador i fregir-les per gaudir d’un mos que et recordarà les estones entranyables viscudes durant el Nadal.\nQuè faig amb les les sobres de peix i marisc?\nAquesta recepta de croquetes que t’acabem de proposar també serveix per aprofitar les sobres de peix i marisc que t’hagin quedat d’altres àpats. I amb els caps de les gambes i dels llagostins pots preparar un brou de marisc deliciós. Per fer-lo, daura els caps en una paella, aixafant-los bé perquè deixin anar tot el suc. Tot seguit afegeix-hi aigua i algunes verdures (una pastanaga, les fulles verdes d’un porro…). Deixa-ho bullir uns 40 minuts, tot retirant de tant en tant l’escuma que es forma a la part superior del brou. Un cop passat aquest temps, ja només et queda colar-ho i tindràs a punt un brou exquisit amb tot el gust del mar. Et pot anar molt bé per donar sabor a altres receptes típiques del Nadal o el pots congelar per fer-lo servir més endavant.\nAmb les sobres de peix i marisc pots preparar una amanida ben completa o un deliciós còctel de marisc, entrants que sempre queden bé per Nadal. Només cal que tallis el marisc a trossos petits i facis el mateix amb algunes fulles d’enciam. Barreja-ho tot, afegeix-hi una mica de salsa rosa i ja tindràs a punt un còctel de marisc exquisit.\nI si t’has cansat dels torrons…\nNormalment el torró agrada tant als grans com als petits de la casa, però també és cert que resulta molt habitual que passi el Nadal i encara ens quedin rajoles de torró sense menjar. Aprofita per reconvertir-les en postres delicioses, com ara flams o mousses. Vols una recepta molt senzilla per fer un batut de torró de Xixona? Tan sols has de triturar, amb l’ajut de la batedora, 320 mil·lilitres de llet i 70 grams de torró. Posa la barreja a la nevera i serveix el batut quan sigui fred. És una delícia refrescant amb tot el sabor del Nadal!\nRecepta de quiche de verdures i tofu\nRecepta de quiche de verdures i tofu, ingredients per a 4 persones. Per a la massa: ...\nArola Vila - Data de publicació 20/12/19\nRecepta de gotet de Nadal\nRecepta de gotet de Nadal, ingredients per a 6 persones: 6 melindros petits (de mida...


Notícies | AMIPA CP Duran Estrany\nNou Full de registre de socis i sòcias: ajuda’ns a actualitzar les nostres dades\nSetembre 17, 2015 by amipacpduranestrany\nL’Amipa ha dissenyat un formulari de registre de socis que han d’omplir els membres de l’associació. Aquest document va destinat tant als que ja en sou socis com als que s’hi volen fer. Encara que ja hàgiu pagat la quota, és important que ho ompliu y entregueu perquè puguem tenir actualitzada la llista de socis i perquè tenguem les vostres dades i manera de contactar amb vosaltres.\nUn cop completat, ens el podeu fer arribar a través de l’escola, a la bústia de l’AMIPA que hi ha a l’entrada o escanejat per correu electrònic: amipacpduranestrany@gmail.com. Podeu descarregar aquí la fulla de registre de soci, o bé podeu respondre directament el següent formulari en línia:\nNotícies Uncategorized\tDeixa un comentari\nI Foguró AMIPA CP Duran Estrany, 17 de gener\ngener 14, 2014 by amipacpduranestrany\nCartel del I Foguero de l’Amipa CP Duran Estrany\nConvocatòries Notícies Poperes Activitats\tDeixa un comentari\nAixí vam participar en la cavalcada de reis\nFesta de fi de curs i trobada familiar a la platja!\nJuny 11, 2013 by amipacpduranestrany\nImagen agafada del blog http://totsjuntsfemescola.blogspot.com.es/\nUn any més l´ AMIPA organitza la festa de fi de curs, i per tal d´ aconseguir una millor organització, enguany es farà una “pamboliada” el divendres 21 de juny a partir de les 20h al pati de l´ escola. Els tiquets es podran comprar a la direcció de l´ escola o be posant-se amb contacte amb l´ AMIPA, abans del dimecres 18 de Juny .\nEl preu es Adults: 2 euros i Nins: 1 euros, i està inclòs el pa, tomàtigues, oli , sal , beure, els plats i tassons, i un nombre per un sorteig.\nPer tal d´ animar la festa tots els nins que vulguin podran fer la seva pròpia representació, a\n– Entrega de premis “I CONCURS DE FOTOGRAFIA AMIPA CEIP DURAN ESTRANY”\n– Entrega de Beques curs 2012/2013\n– Acomiadament als nins de 6è\nDes de la Junta directiva volem remarcar que l´ objectiu d´ aquesta festa és involucrar i fer partícips a les famílies i als nins de l´ escola de tal manera que per aconseguir-ho necessitem la vostra participació i col.laboració.\nPer una altre banda i per acomiadar el curs 2012/2013, l´ AMIPA organitza una TROBADA A LA PLATJA, per a totes les familias que vulguin participar, el proper Diumenge 23 a les 10h a la Pl. de la Carretera.\nVolem aprofitar l’ avientesa per desitjarvos unes bones vacances d’ estiu\nCurs 2013-2014: Cuota de l’AMIPA, encàrrec de llibres i 10% de descompte per a socis, venda de xandals i pitets, activitat extraescolars…\nDes de l´AMIPA ja preparam el proper curs 2013-2014. Per aquest motiu recordar-vos que les famílies que estigueu interessades en pertànyer a l´AMIPA ja podeu realitzar l´ingrés de 25 euros (per família) indicant el nom i curs dels nins/es, a les següents entitats bancàries:\nBANCA MARCH 0061 0039 77 0218150119\nLA CAIXA 2100 0167 51 0200050053\nBMN-SA NOSTRA 0487 2089 46 2000001641\nPer un altre banda informar-vos que aquets proper curs l´AMIPA gestionarà la venda dels llibres de text del curs 2013/2014 amb un descompte del 10% per els membres de l´AMIPA. Per fer la reserva és necessari fer un ingrés abans del 21 de juny, de un mínim de 20 euros els nins/es que hagin de cursar el proper curs Educació Infantil i un mínim de 100 euros els nins/es que hagin de cursar Primària, als números de compte de l´AMIPA indicant el nom del nin/a i el curs que cursarà. La recollida dels llibres serà el dia 3 de Setembre a l´escola de 9 a13.30h i de 14.30h a 19.30h i s´haurà d´abonar l´import restant.\nA les famílies que no els sigui possible acudir en aquest horari podran fer-ho a la PAPERERIA GELABERT (Carrer Renou 54- Sa Pobla) en el seu horari comercial.\nTambé es podrà adquirir el material escolar sol.licitat per l´escola amb un 10% de descompte el mateix dia de la recollida de llibres o be a la PAPERERIA que pròximament obrirà a Llubí Na Malen des Carreró .\nRecordar-vos que ja es possible fer la comanda de xandals i baveros per el proper curs al email: amipacpduranestrany@gmail.com. indicant el nom del nin/a i la talla. Els xandals i baveros que s´hagin encarregat abans del 10 de Juliol es podrán recollir també el 3 de Setembre. Els preus són el mateixos que aquest curs:\nXandall complet 25 euros\nPantalons 12 euros\nBaveros (1 Unitat) 9 euros\nBaveros (2 Unitats) 17euros\nCom a darrer punt informar-vos de les activitats extraescolars que ja estan confirmades i que es podran realitzar el proper curs 2013/2014 perquè així pogueu fer la pre-inscripció omplint el full adjunt i depositan-lo a la bústia de l´AMIPA fins el 21 de Juny.\nANGLÈS (Preu 50 euros mensuals)\nDimecres: 16h-17h (Any 2010) Divendres: 16h-17h (Anys 2008-2007)\n17h-18h(Any 2009) 17h-18h (Any 2006)\nALOHA (Preu 46 euros mensuals amb un 30% dto 2º germà)\nDimarts i Dijous : 17h-18h\nMÚSICA (Preu 20 euros mensuals) ESCACS (Preu 10 euros mensuals)\nDivendres: 16h-17h (E.Infantil) Divendres : 16h-17h\nNotícies\t1 comentari


El torero no pensa igual que els Mohedano i dona suport a Rocío Carrasco\nper Bianca Munteanu 07/06/2021 13:25h\nJosé Ortega Cano ha estat el familiar que s'ha mostrat més conciliador amb Rocío Carrasco. El torero, que és conscient de tot el que ha patit Rociíto amb Antonio David, no ha dubtat en deixar-li les portes obertes.\nDurant l'homenatge a Rocío Jurado, Ortega Cano va reconèixer que «m'hauria agradat que Rocío Carrasco estigués aquí, té a molta gent que està amb ella i se la troba a faltar. La porta mai estarà tancada».\nL'absència de Carrasco va cridar l'atenció de molta gent, encara que altres familiars no van dubtar en mostrar el seu rebuig. Aquest és el cas de José Antonio Rodríguez, que s'ha manifestat portaveu de la família. Ara bé, Ortega Cano no hi està d'acord.\nLa delicada salut d'Ortega Cano\nOrtega Cano no viu el seu millor moment, sobretot perquè Rocío Carrasco ha anunciat que hi haurà segona part del seu docu-sèrie. Malgrat que ha evitat veure els episodis de la primera temporada, la seva salut s'ha vist molt ressentida.\nAna María Aldón i Gloria Camila fan tot el possible per cuidar del torero. I així ho ha confirmat la col·laboradora de 'Viva la vida': «Avui li han fet una prova. Un tac coronari amb contrastos per mirar-li el cor, però encara no tenim els resultats».\nA més, la dissenyadora assegura que el seu marit no està nerviós pel que pugui explicar Rociíto. Ortega Cano considera que no li ha fet cap mal, sinó tot el contrari, sempre l'ha rebut amb els braços oberts.\nTrucarà a Rocío Carrasco\nJosé Ortega Cano no defensa les acusacions del marit de Gloria Mohedano, que ha carregat contra Rocío Carrasco. «No crec que José Antonio pugui parlar per boca del meu marit», assegura Ana María. «El meu marit té la seva veu, però no vol que li preguntin en tot moment».\nAquest seria el principal motiu pel qual hauria accedit que José Antonio Rodríguez sigui el portaveu. A més, el torero ha tornat a entrar en directe a 'Viva la vida' per tancar l'assumpte.\n«Ell sap molt de tot això. Jo tinc els meus advocats que em representaran», ha explicat fent referència a les herències. Encara que, el pare de Gloria Camila també ha matisat que està molt unit a la família Mohedano «perquè sempre s'han portat molt bé amb mi».\nDeixant de banda els conflictes, el vidu de Rocío Jurado ha anunciat que vol parlar amb Rocío Carrasco.\n«Tinc 67 anys i he patit moltíssim en aquesta vida. He tingut una dona que m'ha estimat moltíssim i m'ha donat tot l'amor, però ara tinc a una altra que m'estima igual. Tinc els meus fills, la meva família... Entenc que la gent vulgui tenir la seva vida, el seu entorn... Segur que quan acabi tot, trucaré a Rocío».\nAixí doncs, Ortega Cano segueix oferint-li la mà a Rociíto. «Cal escoltar les dues parts, no és fàcil», ha assegurat. «És complicat i cal donar-li temps al temps», ha afegit. A més, ha reconegut que està molt sorprès amb la primera temporada del documental perquè «no hi ha res que m'afecti a mi directament».\n«Pot ser que Rocío tingui els seus motius per no parlar-me, qui sap... Tots cometem errors, però no tinc ni idea. Ella es va apartar de tots», ha sentenciat.\nGloria Camila, el seu ullet dret\nEl torero ha buscat refugi en la seva família. D'aquesta manera, Gloria Camila, la nineta dels seus ulls, torna a ser el seu salvavides. La jove s'ha bolcat amb el seu pare, sobretot ara que sap que la seva salut perilla.\nGloria aprofita qualsevol instant per estar amb l'home de la seva vida, com bé ha compartit a les seves xarxes socials. De fet, ha compartit una imatge a Instagram en què surt amb Ortega Cano i Ana María Aldón.\nTelecinco Rocío Carrasco Mediaset José Ortega Cano


Albalat dels Tarongers s'ompli de festa i cultura a l'agost\nL'esport amb la volta a peu i pilota valenciana, la tradició i el IV Concurs de Pintura ràpida Ximo Michavila enceten la programació festiva\nM. MARTÍNEZ - 26/07/2018\nLes tradicionals calderes de les festes d"Albalat dels Tarongers. EPDA\nAmb l'arribada de l'agost, el municipi d'Albalat dels Tarongers s'ompli de festa i cultura. Arriben les seues festes patronales que comencen amb la setmana cultural i esportiva l'1 d'agost amb la XXVIII Volta a Peu al poliesportiu municipal, a les 18:30 hores.\nEl dissabte 4 d'agost la localitat es convertirà en l'escenari de nombrosos pintors que reflectiran en els seus llenços els bells espais d'aquesta localitat de La Baronia. I és que l'Ajuntament d'Albalat dels Tarongers convoca la IV edició del Concurs de Pintura Ràpida Ximo Michavila, que es durà a terme el dissabte 4 d'agost en el municipi.\nPodran participar totes les persones que ho desitgen, tant pintors professionals com amateurs. El tema de les seues obres serà el poble d'Albalat dels Tarongers i el seu entorn. Els interessats a participar hauran de personar-se en la ludoteca, situada en el carrer Llarg, 3, el dia 4 d'agost, de 8 a 9:30 hores, i a les 16:30 hores es procedirà a fer públic els premis. A continuació s'inaugurarà l'exposició de les obres seleccionades i premiades en la ludoteca. La mostra romandrà oberta fins al diumenge 19 d'agost, en horari de 18 a 21 hores.\nEls premis són 500 euros per al primer; 200 euros per al segon classificat; 150 euros per al tercer, i 100 euros per al primer premi artista local.\nL'esport també serà protagonista el dissabte 4 d'agost amb la final del primer campionat de pàdel que es celebra amb motiu de les festes.\nLa tradició i l'art de les bolilleres inundaran el carrer Major d'Albalat dels Tarongers amb la III Trobada de Bolilleres, a les 10 hores. I tambè es durà a terme la final del III Campionat de Frontó.\nLa pilota valenciana estarà present el dilluns 6 d'agost amb una partida al carrer Major, a les 19:30 hores i la música serà la protagonista el dimarts dia 7 amb el concert de la Societat Músic-Cultural del poble a l'auditori municipal, a les 10:30 hores.\nEl Dia dels Xiquets es celebrarà el dimecres 8 d'agost. Jocs tradicionals i unflables d'aigüa faran les delícies dels més menuts tot el dia. I per la nit, sopar de sobaquillo infantil i cinema d'estiu al Jardí del Riu.\nEl cicle de música Musikestiu torna enguany. El dilluns 9 d'agost s'oferirà un concert de metalls a càrrec d'Asensi's Brass Quinter a l'auditori municipal, a les 20 hores.\nLa setmana de festes s'encetarà el divendres 10 d'agost amb un sopar de sobaquillo a favor de la lluita contra el càncer a la plaça de baix. A continuació, els assistents podran gaudir de la nit de monòlegs a càrrec d'Óscar Tramoyeres i Óscar Martínez.\nEl concurs de paelles es farà el dissabte 11 d'agost, a les 21 hores, al Jardí del Riu. I després amenitzarà la vetlada una orquestra de música.\nEl teatre serà l'ingredient principal de les festes el diumenge 12 d'agost amb la representació de la companyia local Associació Cultural Mestre Moragrega.\nEls veïns participaran en un nou sopar de sobaquillo el dilluns 13 d'agost amenitzat per 'La Pepa', i el dimarts 14 d'agost es realitzarà la cavalcada de disfresses. Després hi haurà macro-discomòbil al Jardí del Riu.\nEl dimecres 15 d'agost, Albalat dels Tarongers celebrarà la festivitat en honor a la Mare de Déu amb els tradicionals actes religiosos. Cercavila, missa, processó i com a colofó l'espectacle musical 'Como hemos cambiado'.\nEl Dia de Sant Roc es celebrarà el dimarts 16 d'agost. Les calderes i la poalà són els actes més participatius d'aquesta jornada, així com la processó en honor al patró. Per a conclure el dia festiu, la Diabòlica de Morvedre oferirà un correfoc.\nEl divendres 17 d'agost es celebrarà el Dia de la Divina Pastora amb cercavila, missa, processó i l'espectacle musical 'Hollywood'. I el dissabte 18 d'agost es faran els playbacks i discomòbil.\nLa Setmana de Bous començarà el dilluns 20 d'agost i s'allargarà fins al dissabte dia 25. Entrada de vaques i bous, bous embolats, bous infantils, les tradicionals entrades de caixó i una 'deslizadora' aquàtica seran els actes principals d'aquesta setmana d'actes taurins.\nL'alcaldessa, Maite Pérez, ha agraït l'esforç de totes les persones que han col·laborat de forma desinteressada "a aconseguir que les nostres festes siguen de qualitat". "Siguem abanderats de l'hospitalitat que ens caracteritza i rebem a tots amb harmonia", conclou Pérez.\nALBALAT TARONGERS FESTES\nAlfara inicia un mes ple de oci, cultura i bous amb les seues festes patronals\nGilet comença les festes amb el teatre al carrer i les vetlades de Sant Esperit\nDevoció i diversió en les festes dAlcàsser


La Intersindical-CSC inaugura la nova seu a Lleida per a les comarques de Ponent – INTERSINDICAL – CONFEDERACIÓ SINDICAL CATALANA\nAvui s’ha inaugurat la nova seu de la Intersindical-CSC a les comarques de Ponent, l’Espai Pepita Úriz Pi (c. Maragall, 61. Lleida), a càrrec del secretari general del sindicat, Carles Sastre. A l’acte també s’ha presentat el llibre ‘Pioneres. Història i compromís de les germanes Úriz Pi’, de Pol·len Edicions, a càrrec de l’editor, Jordi Panyella, i el pedagog Jordi Carbonell.\nEl nom de la seu del sindicat s’ha posat en homenatge a aquestes dues germanes d’origen navarrès que van viure a Lleida i van ser pioneres al començament del segle XX en la renovació pedagògica i en la defensa dels drets de la dona i la infància, amb un elevat grau de compromís social i polític que les va portar a assumir càrrecs destacats de responsabilitat al govern de la República durant la Guerra Civil. Exiliades a França, van formar part dels primers grups de la resistència contra l’ocupació alemanya a la regió de Paris, la valentia de les quals va ser reconeguda quan van morir a l’exili berlinès.\nLa nova seu pretén ser un espai per a les persones afiliades i delegades del sindicat, a més d’actuar com a oficina de treball i d’assessorament laboral i jurídic. Recordem que la Intersindical-CSC va ser el sindicat coorganitzador de la vaga general del 18 d’octubre passat i està experimentant un gran creixement arreu del país. Actualment, la Intersindical-CSC és la segona força sindical als serveis territorials de la Generalitat a Lleida i té una important presència a la junta de personal docent d’Educació de Lleida, a l’Institut Català de la Salut, així com a administracions locals com l’Ajuntament de Cervera i el Conservatori Professional i Escola de Música de la capital de la Segarra. En el sector privat, té una important presència en els comitès d’empreses com la fàbrica de plàstics Acudam (Pla d’Urgell), el centre residencial Joviar (Segrià), mobles Ros (la Noguera), Arts gràfiques Bobalà (Segrià), Activa Mútua (Segrià) o al grup Alimentari Argal (Pla d’Urgell).\nhttps://www.intersindical-csc.cat/2019/10/24/la-intersindical-csc-proposa-un-salari-minim-catala-de-1-300-euros/ 2019-11-18T11:47:46+01:00 @cscIntersindical-CSCAvui s’ha inaugurat la nova seu de la Intersindical-CSC a les comarques de Ponent, l’Espai Pepita Úriz Pi (c. Maragall, 61. Lleida), a càrrec del secretari general del sindicat, Carles Sastre. A l’acte també s’ha presentat el llibre ‘Pioneres. Història i compromís de les germanes Úriz Pi’, de Pol·len...@csc jesus.palomar@intersindical-csc.catAdministratorINTERSINDICAL - CONFEDERACIÓ SINDICAL CATALANA\nSergi Perelló: ““L’octubre del 2017 ens va faltar la pota sindical” (entrevista a El Punt Avui)\n« La Intersindical-CSC es confirma com a primera força sindical a la Generalitat\nLa Intersindical-CSC proposa un salari mínim català de 1.300 euros »


@cptorrelles: CRÒNIQUES PARTITS JORNADA 2\nVILAFRANCA 3 - BENJAMÍ A 9\nPrimer partit de la temporada i primera victòria del Benjamí A a casa del Vilafranca.\nLa primera part els nanos de Torrelles han donat un bon espectacle tant a nivell individual com d'equip, posant en pràctica les noves disposicions tàctiques que estan aprenent en els entrenaments. (2-7).\nLa segona part no sabem si, fruit del cansament, o bé per un excés de confiança, no s'ha jugat tan bé com s'espera d'aquest equip, però en cap cas s'ha vist perillar la nostra victòria.\n3 - 9, resultat final i justa victòria.\nMoltes felicitats nois i noies. Endavant Torrelles!!\nTORDERA 1 – BENJAMÍ FEMENÍ 14\nUn partit d’equip. Un partit gaudit. Un partit guanyat.\nL’equip amb el seu joc a la pista no ens ha recordat en cap moment, el dia plujós que feia fora del pavelló.\nTotes les nenes han passat la pilota, s’han col•locat a la pista, han lluitat i han marcat. TOTES.\nEls crits d’ànims des de la banqueta de la Mireia “molt bé, noies”, una i una altra vegada podrien ser un bon resum del que hem vist aquesta tarda.\nEl resultat 1-14 (0-8 a la primera part ; 1-6 a la segona part) ja indica que les nenes del Tordera eren inferiors a les nenes del Torrelles. Però, certament, el resultat, la diferència de gols, no ha estat el més important.\nPer a les nenes del Benjamí Femení, per a l’entrenadora i per a tots els que les acompanyàvem ha estat un moment dolç en una temporada que sembla que no es preveu fàcil.\nMINIFEM 3 - PALAU SOLITÀ I PLEGAMANS 3\n(0-0) (1-1) (1-1)\nEn la primera part els dos equips van lluitar molt i no van arribar a marcar cap dels dos. En la segona part la cosa va estar molt intensa i vibrant, vam patir fins al final, però no vam poder sortir de l'empat; i la tercera part el torrelles va avançar-se en el marcador, però el Palau va tornar a empatar i així es va quedar el marcador fins al final del partit. Molt igualat i intens.\nPREBENJAMÍ B 3 - SANT JOSEP DE SANT SADURNÍ 1\n(3-0) (0-0) (1-0)\nPrimer partit de la temporada per al Prebenjamí B i, d'inici, tota una incògnita.\nEra el primer dia que podíem veure l'equip amb el seu entrenador d'enguany, l'Ignasi, i el resultat no podia ser millor.\nEls nanos han fet un gran partit, fent un bon joc d'equip des del primer minut, amb passades i molt bona defensa.\nEl partit s'ha posat de cara ben aviat, amb una primera part de clar domini del Torrelles. El resultat encara hauria estat més clar si no fos pel gran porter de l'equip rival, que amb les seves intervencions ha evitat més d'un gol clar del nostre equip.\nLa segona part ha estat més igualada, amb molt bona feina de les defenses i els porters, que han fet que el marcador no es mogués.\nEl Torrelles ha sortit a la pista a guanyar el partit, i en la tercera part ha sentenciat.\nMolt bones sensacions d'aquest equip, que amb un bon director d'orquestra, pot executar bones melodies.\nVILAFRANCA 3 - PREBENJAMÍ INICIACIÓ 0\nEmocionant partit el que ens ha ofert l'equip del prebenjamí iniciació A en la seva visita a Vilafranca.\nEl resultat final no reflexa les bones sensacions i la millora que se li ha vist a l 'equip respecte el partit de la setmana passada. Un triple 3-2 ha estat el resultat final.\nAl principi de la primera part l'equip ha sortit molt connectat i de seguida ens hem avançat a marcador, però algunes errades defensives han fet donar la volta al resultat.\nA la segona part, un cop de mala sort ha fet que ens fèssin un gol a l'últim segon que ens ha fet perdre el partit.\nLa tercera part era un pur tràmit i tot i que de nou ens hem avançat amb dos gols les errades defensives ens han passat factura i finalment l' hem perdut.\nSeguiu treballant amb força que aviat recollirem els fruits!\nSANT PERE DE RIBES 10 - BENJAMÍ B 0\nA pesar del resultat en contra, hem d’estar orgullosos dels nostres nens del BenjamÍ B, ja que han fet un gran partit.\nDe seguida s’ha vist que els contraris eren més ràpids i més grans però a la primera part, els nostres nanos no han badat i només ens han ficat 4 gols.\nA la segona part, amb el cansament de la primera, ens han ficat els 6 gols següents. Els de Torrelles han xutat unes quantes vegades però la portera del Ribes no ens ha deixat fer el golet de glòria.\nEls nostres nens han lluitat moltíssim i han corregut com mai. És una derrota, però amb regust molt dolç.\nSFERIC TERRASSA 0 - PREBENJAMÍ A 3\nPartit sense complicacions amb l'Sfèric de Terrassa. Un 3-0 contundent davant un rival molt voluntariós que tot i la golegada mai es va rendir.\nMoltes passades, molts gols ... un equip que il.lusiona!\nPublicado por Club Pati Torrelles en 11:37


Tel. 973 690 000\nL'Hotel Costa està situat al Pont de Suert, al Pirineu, i ofereix internet wifi gratuïta a tot l'establiment, una zona de TV compartida i servei d'informació turística per als clients. L'estació d'esquí de Boí Taüll és a només 30 minuts amb cotxe.\nLes habitacions de l'Hotel Costa presenten una decoració d'estil senzill i disposen de parquet, zona d'estar amb escriptori, TV, armari i bany privat amb banyera o dutxa i articles de tocador gratuïts.\nEl restaurant de l'Hotel Costa serveix cuina tradicional elaborada amb productes locals i està especialitzat en plats de xai. Per dinar i sopar se serveix un menú de 3 plats, que inclou guisats, carns i postres casolanes.


Lloret de Mar celebra el 20è Cap de Setmana Ibèric els dies 3 i 4 d’octubre — Ajuntament de Lloret de Mar\nSou a: Inici / Ajuntament / Comunicació i publicacions / Sala de Premsa / Lloret de Mar celebra el 20è Cap de Setmana Ibèric els dies 3 i 4 d’octubre\nLloret de Mar celebra el 20è Cap de Setmana Ibèric els dies 3 i 4 d’octubre\nEs proposen jornades de portes obertes, tallers i activitats familiars per donar a conèixer el passat iber de Lloret\nLloret de Mar celebra el 20è Cap de Setmana Ibèric els dies 3 i 4 d’octubre. Durant aquests dies es podrà gaudir de jornades de portes obertes a:\nPoblat ibèric del Turó Rodó, de 10 a 17 h (última admissió 30 minuts abans).\nJaciment de Puig de Castellet , d’11 a 18 h (última admissió 30 minuts abans).\nCentre d'interpretació dels ibers, ubicat a la Masia de Can Saragossa, de 10 a 13 h i de 17.30 a 19.30 h (última admissió 30 minuts abans).\nTotes aquestes visites es podran fer sense reserva prèvia.\nTambé s’han preparat tallers familiars al poblat ibèric del Turó Rodó:\n11 h Taller infantil “Fem d’arqueòlegs”.\n17 h Gimcana fotogràfica familiar on l'Edereta, una antiga habitant ibera, ensenyarà als participants el poblat i els donarà unes pistes per fer les fotos.\nPer tal de promocionar l’activitat s’han editat uns vídeos promocionals que aquests dies s’estan difonent a les xarxes socials.\nPer als tallers i la gimcana, les places són limitades i cal fer una reserva prèvia al Museu del Mar trucant al telèfon 972 364 454 o bé a través del web patrimoni.lloret.cat.\nEl regidor de Patrimoni Cultural de l’Ajuntament de Lloret, Xavier Flores, ha dit que, com cada any, el primer cap de setmana d'octubre, es presenta una gran oportunitat per conèixer com era la gent de les nostres terres fa 2.200 anys.\nEl Cap de Setmana Ibèric és l'esdeveniment anual de la Ruta dels Ibers més important i que atrau més visitants als jaciments ibèrics de tot Catalunya. La directora de Patrimoni Cultural de l’Ajuntament de Lloret, Anna Fuentes, recorda que el Cap de Setmana Ibèric és la festa que retorna a la vida els vestigis de fa més de 2.000 anys, oferint un gran ventall d'activitats al voltant de la cultura ibèrica.\nCada any s'escull un tema sobre el qual se centrarà aquesta gran festa. Aquest 20è Cap de Setmana Ibèric es dedicarà a mostrar com la societat ibèrica aprofitava els recursos naturals per a qüestions de la vida quotidiana. Sabeu com es gestionava aquesta societat agrícola i ramadera? Com feien les seves eines i armes de metall? Es podrà veure com fang, pedra i fusta s'empraven per erigir les seves construccions, com de l'argila en feien la ceràmica. Tot per descobrir com ibers i natura convivien.\narxivat sota: Actualitat, Descubrir el passat de Lloret, Cultura i Art, Famílies, Infants


“Junqueras no respon a qui el persegueix per idees polítiques” | Emma Ansola | Barcelona | Política | El Punt Avui\n“Junqueras no respon a qui el persegueix per idees polítiques” “Junqueras no respon a qui el persegueix per idees polítiques” “Junqueras no respon a qui el persegueix per idees polítiques” “Junqueras no respon a qui el persegueix per idees polítiques” + “Junqueras no respon a qui el persegueix per idees polítiques” E-mail\n“Junqueras no respon a qui el persegueix per idees polítiques” Arxiu.\nJoan Ignasi Elena , portaveu jurídic d’ERC, durant l’entrevista realitzada l’endemà de la declaració de Junqueras al Tribunal Suprem JOSEP LOSADA.\n“Junqueras no respon a qui el persegueix per idees polítiques” “Junqueras no respon a qui el persegueix per idees polítiques” “Junqueras no respon a qui el persegueix per idees polítiques” “Junqueras no respon a qui el persegueix per idees polítiques” “Junqueras no respon a qui el persegueix per idees polítiques” E-mail\nLa llibertat no te la prenen unes reixes. Escoltant Junqueras vaig adonar-me que és un home lliure Em preocupa especialment com es vulnera la presumpció d’innocència\nUn punt en comú de les defenses és dir que s’ha orquestrat una mentida per sostenir falsedats\nLa fiscalia s’ha dedicat a fer seguidisme de Vox, tot el procediment és realment dantesc Es jutja si el que va passar és delicte o no, i no pas si els fets ens van agradar o si van ser un error\nJoan Ignasi Elena, portaveu jurídic d’ERC, ens cita l’endemà de la declaració d’Oriol Junqueras. Acaba d’arribar de Madrid, des d’on segueix el judici contra el procés independentista tot i que ho fa des de l’exterior, perquè com a testimoni de Cuixart i Vox no pot entrar a la sala del Suprem. Malgrat aquesta condició, Elena segueix fil per randa el judici. La tarda abans de la compareixença de Junqueras va poder ser al costat del líder d’ERC acabant de preparar una declaració que va sorprendre l’audiència en tractar-se bàsicament d’un al·legat polític.\nCom valora la declaració de Junqueras l’endemà d’haver-se produït?\nEstem contents i satisfets perquè va fer una defensa molt potent dels drets i les llibertats individuals i col·lectives i una afirmació que no es va cometre cap delicte, ja que sense violència no hi ha rebel·lió i sense despesa no hi ha malversació. I finalment, va fer una reivindicació de la política, de la seva part més noble, l’ús de la paraula i el diàleg.\nCom va veure l’exvicepresident?\nVaig tenir la sensació que estava al davant d’un home lliure, malgrat que està empresonat injustament. La llibertat no te la prenen unes reixes.\nDes del punt de vista judicial, s’ha apuntat que Junqueras va assumir un cert risc negant-se a respondre les preguntes de la fiscalia, ho comparteix?\nÉs un fals debat. El que compta és que Junqueras va desarmar el moll de l’os de les acusacions: se l’acusa de malversació i va assegurar que no hi va haver cap despesa pública tot recordant les afirmacions del mateix expresident Mariano Rajoy i el ministre d’Hisenda Cristóbal Montoro que controlaven els comptes; va afirmar que no es va produir cap acte de violència i va recordar que hi ha una modificació del Codi Penal realitzada explícitament el 2005 per despenalitzar la convocatòria de referèndums sense empara legal. Per tant, va preparar el desarmament de tot l’argumentari i paral·lelament va afirmar que la política és la solució i que l’autodeterminació és un dret dels pobles que cap en l’ordenament jurídic de qualsevol estat. Va ser una defensa molt sòlida i també ferma en assenyalar la persecució d’un pensament polític.\nPer aquesta raó no va contestar a la fiscalia?\nNo li va respondre en coherència amb allò que ha fet des del primer dia en les quatre darreres declaracions que ja ha realitzat. Cal recordar que Junqueras és un càrrec públic i com a tal va considerar que no havia de respondre a qui en aquest cas no ha estat més que un mer acusador i s’ha dedicat a fer seguidisme de Vox, un partit d’ultradreta que en aquest procediment ha estat determinant i cavall de Troia de l’extrema dreta espanyola i de l’aznarisme, que existeix, opera i s’ expressa a través de Vox. Per tant, Junqueras ha considerat que no podia contestar a qui el persegueix per raons polítiques.\nI com va veure la declaració de Forn?\nVa permetre posar en evidència el castell de sorra sobre el qual s’ha construït tota l’acusació. Com a conseller d’Interior durant els fets d’octubre, disposa de molta informació i va poder desmuntar les falsedats i també va posar en evidència la insubstancialitat de les acusacions.\nDijous vam veure dues declaracions ben diferents, i sembla que serà un fet habitual, però més enllà d’això, les defenses treballen de manera coordinada? S’intenta oferir una imatge conjunta dels fets que pugui beneficiar a tots els processats?\nFixem-nos en el resultat, que és el més rellevant. De les primeres declaracions va sorgir una afirmació política de primera magnitud, una defensa dels drets i les llibertats i una constatació de la falsedat de les acusacions i tot això perquè, malgrat que hi ha dues maneres de fer, l’estratègia és la mateixa. El que importa és el resultat i dijous passat no hi va haver cap contradicció, al contrari, es van reforçar, van ser complementàries. Normalment la gent quan s’enfronta a un judici penal s’autoexculpa dels fets que li imputen. Aquí, en canvi, els acusats diuen “sí, sí, nosaltres vam fer un referèndum, però això no és delicte, i allò que diuen que ho vam fer amb violència, doncs també és mentida”. I és això el que hauran de demostrar els que acusen, perquè no hem d’oblidar que qui ha de demostrar el delicte és qui acusa. Així que, sí, és cert que ens trobarem amb defenses diferents entre altres motius perquè cada acusat va tenir un paper institucional molt diferent en els fets i la defensa anirà lligada a la seva responsabilitat, per això la de Junqueras no podia ser igual que la de Forn. Cadascú posarà els accents en la defensa d’acord amb les seves especificitats. Hi ha un punt en comú en les defenses que és mirar als ulls i dir que aquests senyors han orquestrat una mentida per sostenir falsedats.\nS’ha apuntat que la declaració de Junqueras passarà a la història...\nVa ser un cant a la llibertat i a la democràcia i, per mi, la transcendència hi és quan mira als ulls el tribunal i diu “jo avui soc un pres polític”. Ho diu un líder polític en ple segle XXI i amb fermesa i convenciment i crec que va ressonar amb molta força. També considero important la part de la declaració en què reafirma la seva estima a Espanya perquè ajuda a desmuntar tòpics, perquè aquí també hi ha una part que es creu fins i tot les mentides que ell mateix s’ha inventat. La realitat és que el sentiment de pertinença dels individus no té res a veure amb l’objectiu polític, això tan elemental s’ha manipulat.\nEl paper de la fiscalia també ha sorprès en aquesta primera sessió. A la defensa també?\nJo voldria expressar una certa comprensió cap a ells perquè defensar acusacions que se sostenen en falsedats no és gens fàcil. Van tenir un paper poc lluït? És que és molt difícil haver d’acreditar violència i malversació si no hi hagut res d’això. Fins ara ho han tingut fàcil perquè es tractava de construir un relat sense que ningú el contrarestés. Però ara sí que hi ha aquest algú i comencen a sortir els forats quan han d’acreditar les falsedats i això és impossible.\nHan estat crítics amb el tribunal per la manca de garanties del procés, ara amb el judici en marxa i després de les primeres decisions del president del tribunal, Manuel Marchena, quant a acceptació de proves i testimonis continuen pensant igual?\nHan passat fets molt greus des del primer minut de la instrucció per tal com s’ha fet i acabant amb la presó preventiva que és la manca de llibertat total per als acusats, la pitjor limitació per a un ésser humà, i s’ha pres de forma absolutament arbitrària. El tribunal, però, intenta demostrar que és molt obert però també ens ha limitat proves que per nosaltres són molt rellevants perquè posen el focus, precisament, en com s’ha fet la instrucció. Quan demanem que vingui a declarar el tinent coronel de la Guàrdia Civil Daniel Baena, autor de la majoria d’atestats que han servit de base a la fiscalia per fer l’escrit d’acusació i perquè el jutge decretés presó preventiva, és molt important. Però quan aquest senyor, a més a més, ha demostrat clarament animadversió vers els acusats i ho ha expressat amb fatxendaria a través d’un perfil anònim de Twitter és intolerable. Això ha estat publicat, hi ha proves però no se’ns deixa demostrar aquesta relació perquè se’ns nega la declaració de testimonis que ho acreditarien.\nPresentaran una queixa?\nSeguirem reclamant, però és que la instrucció del jutjat 13 està viciada des de l’inici. És una causa general contra l’independentisme perquè no es va investigar per confirmar el delicte, no, no, no... Es va fer al revés, es va anar a investigar persones i això es fa en altres règims. En democràcia s’investiguen fets delictius. I aquest jutjat ho ha fet de forma secreta i el Suprem ha agafat allò que considera més útil i la resta ho ha deixat al 13. Això és poc garantista. I al final hi ha una acusació condicionada per la gent de Vox amb un relat fals i ara li correspon al tribunal decidir. I ho haurà de fer en la seva soledat signant la sentència amb el món mirant-los.\nPrecisament el magistrat Marchena va fer moltes al·lusions al dret internacional, sembla que el té en compte?\nÉs que el dret internacional és també espanyol i en la mesura que s’apliqui encara serà més clar el veredicte. A més, era difícil no fer aquestes referències quan la defensa hi ha insistit de manera magnífica. Però és que hi ha una perversió total en tot el que està passant i nosaltres el que reclamem és que es tingui en compte que estem en un procediment judicial on s’imputen delictes. No estem discutint si el que es va fer l’octubre del 2017 estava bé o no, si va ser un error o no, si ha de ser delicte o no, o si ens va agradar o no... Estem jutjant si el que va passar, amb el Codi Penal a la mà, és delicte. El debat és aquest i és el que intentem traslladar. Si algú creu que exercir el dret a l’autodeterminació és delicte, que proposi reformar la llei; si ho considera un error o no li agrada, doncs que no els voti...\nI tot just comença el judici, convoquen eleccions espanyoles?\nSí, però això no hauria de tenir cap transcendència perquè com que no és cap judici polític..., oi? Permet-me la ironia, però és com una broma i demostra la fal·làcia de tot plegat. Tothom diu que no és un judici polític i alhora es pregunten si cal suspendre’l.\nQuè en pensa la defensa dels polítics d’ERC?\nNo n’hem parlat, acaben de convocar-les avui [divendres per al lector], però és igual, és decisió del tribunal.\nVostè és portaveu jurídic d’ERC i a més a més testimoni de Vox i Cuixart. Com ho afronta?\nCom a testimoni no puc avançar res. Com no pot ser d’altra manera contestaré tot el que em preguntin com ja vaig fer al jutjat 13 i, per tant, res a dir ni explicar. Sí que em resulta perplex el fet que com a testimoni em prohibeixin ser present a la sala i, en canvi, pugui seguir-lo per la televisió. Són uns arguments que xoquen quan rebutgen la presència d’observadors internacionals perquè diuen que és el mateix veure’l a la sala que a la televisió. Es veu que el criteri que serveix per als observadors no serveix per als testimonis.\nLa presència dels observadors ha estat molt qüestionada, hi ha pogut parlar?\nNo, no hi he parlat. Però considero ridícula aquesta polèmica. Cal tenir en compte que hi ha observadors al Tribunal Europeu de Drets Humans i mai no s’ha qüestionat el paper d’aquest òrgan. És infantil pensar que pel fet de tenir observadors internacionals vivim en una mena de dictadura. Simplement se’ls ha demanat perquè hi ha una part que s’hi sent més segura.\nEnfoquen la setmana optimistes?\nEn aquest judici tendim a cooperar. Qui guanya o perd en una sessió és indiferent. Nosaltres hem pogut, de forma col·lectiva, posar sobre la taula la vulneració dels drets i la falsedat de les acusacions, veurem com es desenvolupa...\nA banda del procés judicial, arran de les declaracions es va constatar que l’activitat parlamentària, com la DUI del 27-S, no va ser el que la gent esperava. Això els preocupa des del punt de vista polític?\nNo em correspon a mi parlar d’això, barrejaria rols que no em pertoquen. Tinc la meva opinió sobre el que va passar però no ve a tomb.\nQuin factor li preocupa més en aquest inici de judici?\nLa vulneració de drets fonamentals i molt particularment el de la presumpció d’innocència. Això no és un frase feta sinó que es tracta d’un dret fonamental recollit a la legislació internacional i amb jurisprudència que ho avala. La presumpció té a veure amb com se’t presenta, com se’t trasllada i en definitiva com la societat et percep i en aquest cas hem viscut fets que són d’aurora boreal. Càrrecs públics de l’Estat els han titllat de delinqüents i això és molt greu. Hi ha hagut acarnissament, se’ls ha acusat de colpistes, rebels, nazis, dictadors, xenòfobs, i davant d’això no hi ha hagut cap reacció publica. És una vulneració brutal que s’ha fet servir per arengar les masses i això és d’un altre segle, d’una altra civilització...\nNo podem perdre el nord de vista. Hi ha gent que diu que Junqueras i Forn no van aconseguir demostrar que no havien comès rebel·lió i això és molt greu perquè qui ha de demostrar el delicte són els altres. Per tant, hem d’actuar amb intel·ligència política i jurídica i posar en evidència com s’ha fet aquesta instrucció i explicar què va passar.\nAquesta setmana continuen declarant els membres del govern. Els d’ERC seguiran la línia de Junqueras?\nForma part de l’estratègia, ja es veurà...\nTancarà el torn l’expresidenta del Parlament Carme Forcadell?\nSí, i si tot el procediment del judici ja és prou dantesc, el cas de Forcadell encara ho és més. La mesa del Parlament pren decisions col·legiades i en canvi només el seu cas s’ha traslladat al Suprem, la resta és a Barcelona, i ella a la presó per haver permès el debat. Sort en tenim de figures com l’speaker del Parlament anglès. Que el parlament més antic d’Europa et doni suport indica fins a quin punt és absurda la situació.\nEl Punt Avui. Girona 18-02-2019, Pàgina 6\nEl Punt Avui. Nacional 18-02-2019, Pàgina 6


Gaizka Toquero i Ibai Gómez analitzen la final de Copa contra el Barça - FC Barcelona\nHomeFutbolPrimer EquipNotíciesGaizka Toquero i Ibai Gómez analitzen la final de Copa contra el Barça\nGaizka Toquero i Ibai Gómez analitzen la final de Copa contra el Barça\nwww.fcbarcelona.cat - 25/05/2017 | 10:45\nTots dos van participar en les finals dels últims anys com a jugadors de l’Athletic i ara creuen que el del Calderón “serà un partit complicat” perquè jugaran “contra un dels millors equips del món”\nMascherano i Ibai Gómez durant un partit al Camp Nou aquesta temporada | FCB\nAquest dissabte el FC Barcelona jugarà la final de la Copa del Rei contra l’Alabès al Vicente Calderón a les 21.30 hores (Telecinco). Gaizka Toquero, un dels jugadors de Mauricio Pellegrino, confessa que l’equip està preparat per al partit contra el Barça: “Hi anirem amb totes les garanties perquè, al final, el que volem tots és arribar a la final i guanyar la Copa”. “Sabem que serà difícil perquè jugarem contra un dels millors equips del món, però tota final és complicada, sigui el rival que sigui”, ha afegit el vitorià.\nA la final de la Copa del Rei del 2009, a Mestalla, Toquero va marcar l’1-0 contra els blaugranes amb la samarreta de l’Athletic Club: “Va ser un gol que no oblidaré mai perquè no és el mateix marcar amb un 4-0 que ser el primer a marcar i guanyar el Barça, tot i que després capgiressin el marcador”. “Tant de bo pugui tornar-ho a fer o algú del meu equip”, ha continuat el davanter.\nEn la mateixa línia s’ha mostrat el seu company d’equip Ibai Gómez: “Tenim molta il·lusió en aquesta final. Arribem en un bon moment perquè hem fet un bon final de temporada i això ens ha donat confiança, i és un punt a favor de cara a la final”, ha remarcat el bilbaí. A més, el davanter ha destacat els punts clau que ha de seguir l’equip per poder guanyar els de Luis Enrique: “Hem de ser ordenats i solidaris entre nosaltres i aprofitar les oportunitats que tinguem”. “No ens hem de fixar en els partits de Lliga perquè una final és molt diferent”, ha puntualitzat el jugador.\nTampoc és la primera vegada que Ibai s’enfrontarà al Barça en una final de Copa. Ja ho va fer els cursos 2011/2012 i 2014/2015 amb l’Athletic Club: “Han estat tantes finals que, per una banda, no volia tornar-me a trobar amb el Barça, però, per una altra, tinc l’oportunitat de guanyar i això em fa molta il·lusió”, ha conclòs el jugador.


Scala Hanníbalis: • Recull històric (2) del fenomen OVNI a l'Escala i rodalia\n• Recull històric (2) del fenomen OVNI a l'Escala i rodalia\nDe bell nou, aquest cop una freda nit de desembre de 1980, es veié el plat volador ataronjat d'altres ocasions, però amb la diferència que ara l'experiència es visqué des de molt a prop. Foren dues persones que des dels voltants de la discoteca Txapeles divisaren l'atrevida nau pocs metres damunt la torre de Montgó, quan l'indret encara era recinte militar. (Aquest esdeveniment també es publicà).\nAquesta escena és la que devien observar els ocupants del vehicle que circulava de Llampaies a Camallera l'any 1984 o 1985 abans que desapareixés l'aeronau de la seva visió.\nSucceia una freda i primerenca nit de l’any 1980 i durant uns trenta minuts. Des del Passeig del Mar un testimoni veié sobre Montgó una escena insòlita. Un objecte lluminós que es va detacar entre el milió d’estrelles que vetllaven el son dels seus convilatans. Era una lluna plena “que en qüestió de pocs segons va passar del color blanc al color carbassa i després al blau”. De sobte, aparegueren als seus costats dues llunes petites, que van ‘entrar’ i ‘sortir’ en diverses ocasions de la lluna ‘mare’, una mena de nau nodrissa segons es dedueix de l’explicació, la qual presentava unes “coses rares semblants a unes finestretes amb reixes”.\nAny 1980. Mirant des de Vilaür cap a Calabuig, algunes persones, entre elles els propietaris del llavors restaurant “El celler d’en Mei” veieren durant tres o quatre nits no consecutives com entre les 12 i la 1 de la nit una llum projectava de dalt a baix un focus cap al cim del turons com il.luminant la baixada d’unes bosses o paquets fins al terra. Algú ho atribuí al contraban de mitges de nylon, atès que en aquella època estaven de moda, però aquesta explicació ignorava que els avions no poden restar immòbils en l’espai o que els helicòpters fan molta fressa (de fet, la gent de la contrada sap que sovint passen helicòpters dels bombers d’Orriols per l’estrident soroll dels seus motors).\nTres quarts de cinc de la tarda d'un dia de maig de 1981. Des d'una casa en construcció al Poble Sec es divisà oest enllà i a una altura considerable com un objecte volador metal·litzat s'apopava horitzontalment direcció est -segons em confessa un dels testimonis- Hi ha qui, albirant la nau, hi creié veure un helicòpter, però aviat es demostrà que es tractava d'un ovni. Pocs quilòmetres abans d'arribar a la vertical de l'edifici en construcció, l'aparell canvià inesperadament la seva trajectòria i es dirigí cel amunt durant uns tres segons a una velocitat esgarrifosa, fins que sobtadament frenà la seva marxa. Llavors, allò que des de sota aparentava una figura circular, va resultar, mitjançant uns prismàtics, tenir una divertida forma de croissant.\nLa següent aparició fou en forma de globus lluminós i va esdevenir un dia d'estiu de l'any 1983. Una família que entre les 2 i les 3 de la matinada estava parant la fresca a la terrassa del seu pis de la Mar d'en Manassa veié amb gran ensurt com des de les proximitats de l'Hotel Empúries (no poden assegurar si des del mar o des de terra) una “bola de foc”, d'uns 8 o 10 metres de diàmetre, s'enlairà potentment i deixant un rastre de llum vermellós i violeta es dirigí en un tres i no res, davant l'atònita mirada dels espectadors accidentals, en direcció sud -cap al Pedró-, fins que la deixaren de veure, en perdre l'angle de visió, a l'altura de l'emporitana platja del Rec. (Segurament fou el mateix fenomen que es veié aquella matinada des de Tossa de Mar i el que també publicà la revista Interviu).\nTemps després, l'any 1984 o 1985, es produí un cas semblant al de l'any 1980, atès que aquesta vegada, també de nit, un escalenc assegurà, malgrat la mofa de la gent, haver estat observant, caminant per l'avinguda Montgó, un objecte circular i d'un intens color ataronjat, de similars característiques al de 1980, quan creuava volant molt baix l'estany de Poma provenent de la zona de can Japot i en direcció a Montgó.\nAquesta figura geomètrica del Mediterrani occidental amb el vèrtex superior al massís del Canigó correspon a una variant d'un dels dotze anomenats 'triangles de la mort'; per això no ha d'estranyar que el nostre territori sigui escenari de freqüents incidents ufològics. (A la fotografia inferior, el Canigó vist des de l'Escala).\nNovament el 1984 o 1985, els tres familiars ocupants d'un cotxe que un vespre circulava de Llampaies a Camallera veieren com una “cosa” voladora, rodona i de color 'butà', procedent de la banda de ponent, sorgí de sobre la capçada dels arbres i se'ls anà apropant fins “instal·lar-se” materialment damunt el vehicle durant aproximadament un dos Km., acabant desapareixent prop de Camallera entre les muntanyes.\nUn cas quasi idèntic a l'anterior va succeir a la mitjanit de la nit de Reis de 1986. Els tres integrants d'un cotxe que circulava de Viladamat a l'Escala, a l'altura del cementiri escalenc, s'estranyaren quan 'allò' que creien la Lluna, situat a la seva esquena, anava fent-se més gran a cada instant, fins que uns segons després un dels tres, abocant-se a la finestra, s'adonà que no era la Lluna sinó una aeronau resplendent i centellejant. Tenia forma de plat volador amb finestretes rodones i multicolors i emetia una lluminositat entre vermell i taronja. L'ovni, “d'uns 20 metres de diàmetre i a uns 50 metres d'alçària” -segons els testimonis-, sobrevolà el vehicle durant uns tres minuts fins que arribats a l'encreuament amb la carretera que porta a Empúries la nau s'elevà sobtadament i va desaparèixer en direcció a les Ruïnes d'Empúries enmig d'un brunzit metàl·lic. El cotxe accelerà pensant que en arribar a l'Oberta repescarien visualment l'artefacte golf enllà; res d'això.\nUn altre fenomen inexplicable esdevingué una dia feiner d’hivern de l’any 1986 o 1987 entre 2/4 de 12 i les 12 de la nit a la carretera de l’Armentera a Viladamat. Just davant de Montiró, un vehicle que es dirigia a l’Escala va quedar sobtadament bloquejat. Tant el motor com les llums s’apagaren sense causa aparent a l’igual que les llums dels carrers. Ràpidament intentà en va posar en marxa el cotxe. Segons després, adonant-se que Montiró recuperava la llum ell aconseguí arrencar el cotxe. (No havia vist res especial que pugués relacionar amb el desconcertant succés, però els efectes electromagnètics soferts pels sistemes d’ignició, les llums i la ràdio del vehicle són, segons diuen, molt freqüents quan un suposat objecte volador es situa sobre la vertical).\nLa vintena experiència esotèrica tingué lloc el 1988. Un matrimoni que arribava a l'Escala procedent de Girona divisà en enfilar la ronda del Pedró un objecte volador inaudit. Arribats ja a casa, ell s'acostà inquietament cap al passeig per observar detalladament aquella anomalia, esverament que va compartir amb una també atònita estrangera. Aquell vespre de tardor veieren a dos o tres Km. cel enllà com un ovni cilíndric tipus 'salsitxa', més gran que un avió, amb forma de tub articulat, finit la seva part davantera amb forma de punxa i desprenent un color ataronjat, va creuar en qüestió d'un minut, tot accelerant gradualment, el golf de Roses, esfumant-se per sobre el cap de Norfeu. (El vilatà escalenc que protagonitzà aquest episodi m'afirmà que no es va tractar de cap zèppelin ni res similar).\nFenòmens meteorològics com el núvol lenticular de la fotografia a voltes poden aparentar naus de forma circular (els populars "flying saucers" o platets voladors).\nArribats a l'any 1990, a la matinada del dijous dia 27 de novembre, dos polícies locals de l'Escala que patrullaven per la zona del cementiri nou veieren com una “immensa bola amb ombres vermelloses” s'apropà lentament en direcció al vehicle, aturant-se uns segons a uns 40 metres d'altura i acabant perdent-se bruscament vers els turons de la serra de Ventalló. (Segons El Punt, aquella esfera brillant no fou més que un estrany fenomen atmosfèric).\nEra la una de la matinada d'un dia d'estiu de 1992. Una dona alemanya que estava relaxadament parant la fresca a casa seva, a la part alta del Camp dels Pilans, observà a uns tres quilòmetres direcció sud -segons m'explica- com un curiós i surrrealista fenomen rectangular (segurament prismàtic) i vermellós restava estàtic a l'espai, fins que endimoniadament es precipità sud-est enllà (via l'Estartit) fins desaparèixer del seu camp visual. (Tot i interessar-li des de sempre la ufologia, no ha esta fins ara que ha volgut divulgar aquesta sorprenent vivència; dubta molt que es tractés d'un làser d'una discoteca).\nUn home i la seva filla que circulaven a ¾ de 8 del vespre del divendres 5 d'octubre de 1995 per la N-II a l'altura d'Orriols, el personal del Bar l'Escal -ara, El Parador- (on neix la carretera que va a l'Escala) i els cotxes que anaven arribant a aquell punt quilomètric (entre ells una escalenca que tornava de Girona) veieren expectants com procedent del Pla de l'Estany (veïns de Crespià m'ho han confirmat) i en direcció al sector meridional del golf de Roses s'apropava un ovni, triangular i amb els vèrtexs arrodonits, amb un llum vermell al cim i altres llumets grocs i verds als laterals, amb una filera de finestres... Segons les fonts presencials, l'insòlit aparell, que volava alt i lent, es deixà veure uns cinc minuts, fins que fent una volta de 180º va tornar per on havia vingut. (El Punt, en publicar la notícia, consultà l'aeroport Girona-Costa Brava qui va afirmar no tenir-ne constància).\nUna altra vegada la nit de Reis i un altre cop la badia de Roses foren la data i l'escenari d'un nou avistament ovni en espai escalenc. Eren les 11 o les 12 de la -fosca- nit del dia 5 de gener de 1997 quan dos joves escalencs que des de la miranda d'Empúries contemplaven el nocturn paisatge, s'adonaren que aparegué a molta altura i durant uns instants una llum groga realitzant unes brusques maniobres a l'espai, tot seguint una trajectòria sorprenent, fins desaparèixer com per art de màgia, com si hagués entrat de sobte en una altra dimensió. (Un dels dos testimonis de l'avistament, amb coneixements professionals d'aeronàutica, m'ha assegurat que aquella llum no era cap avió convencional ni corresponia a cap pluja d'estels).


La jove actriu tenia un tumor cerebral\n1 min. Barcelona 17/02/2020 14:04\n651x366 Nikita Walingwa, actriu de Disney coneguda pel film 'Queen of Katwe' / DISNEY Nikita Walingwa, actriu de Disney coneguda pel film 'Queen of Katwe' / DISNEY\nNikita Pearl Walingwa, que va participar com a actriu secundària en la pel·lícula de Disney Queen of Katwe, ha mort amb 15 anys a causa d'un tumor cerebral, segons han informat aquest diumenge mitjans locals ugandesos i recull Efe. La jove, que havia aconseguit superar un càncer diagnosticat quan tenia dotze anys, ha mort a l'hospital de la capital ugandesa, Kampala. La seva família va al·legar que estava passant per un "dolor esgotador".\nLa jove interpretava feia de Gloria en la pel·lícula esmentada, un film basat en la història real de l'escaquista Phiona Mutesi, que va començar en aquest esport als nou anys gairebé sense suport i va aconseguir competir en grans tornejos internacionals. La directora de la pel·lícula, Mira Nair, ja va demanar ajuda per aconseguir diners per al seu tractament contra el càncer el 2016 i que la nena pogués ser traslladada a l'Índia.\nGloria, el seu personatge, era una amiga de la protagonista, interpretada per Madina Nalwanga, que li explica les regles de escacs. En la pel·lícula hi actuava la kenyana Lupita Nyong'o com a mare de la protagonista i el britànic David Oyelowo com a professor d'escacs.


Campanya de micromecenatge per a col·laborar amb l'edició d'un llibre sobre el riu Fluvià\nText i fotografia del llibre: Joan Carreres. Amb la participació de: Lluís Roura i Josep Estarriola (famosos pintors), entre altres\n2014-10-22 17:39:29 Campanya: Aquesta setmana ha començat una campanya de micromecenatge, a través del popular portal web Verkami, per tal de col·laborar amb una part del finançament del llibre “Fluvià”.\nPer a col·laborar amb aquesta campanya de micromecenatge, es pot fer accedint a la següent pàgina web, on s'hi trobarà tota la informació referent a la mateixa:\nEl llibre, amb text i fotografia de Joan Carreres, compta amb la destacada participació dels pintors Lluís Roura i Josep Estarriola, que aportaran una pintura inèdita de cadascun dels 29 municipis pels quals passa el riu Fluvià. Complementàriament, també compta amb la participació de Josep Valls, Jordi Sargatal, Jordi Zapata, Josep Vilar i Joan Anton Abellan que, cadascú des d'àmbits diferents (pròleg, medi ambient i fauna, climatologia i paisatge, industrialització, projectes d'embassaments,...), ha donat la seva visió sobre aquest gran riu de les nostres comarques.\nUn riu que neix a la comarca de la Garrotxa, concretament a les muntanyes del Collsacabra, circula per terres de 3 comarques (la Garrotxa, el Pla de l’Estany i l’Alt Empordà), per un total de 29 municipis, en un recorregut d’uns 97 quilòmetres i desemboca a la mar Mediterrània, al terme de Sant Pere Pescador (Alt Empordà), a l’àrea del Parc Natural dels Aiguamolls de l’Empordà.\nEl Fluvià, un dels grans rius amb recorregut íntegre per terres gironines\nEs tracta de l’únic dels grans rius de Catalunya que té un recorregut íntegre per terres gironines, des del seu naixement fins a la desembocadura. I també és l’únic dels grans rius catalans que no té cap embassament en tot el seu traçat.\nEn el seu trajecte es pot observar el canvi de paisatge, de flora i de fauna, a causa de la diferència climàtica i altitudinal existent entre la zona de la capçalera, la zona mitja i la zona de la desembocadura.\nTambé es poden observar els diferents usos que, històricament, s’han fet del riu segons el sector que es consideri. Així, podem parlar d’un ús industrial (molins, fabriques tèxtils, centrals hidroelèctriques, papereres…) a la part alta-mitja del riu i d’un ús agrícola a la part mitja-baixa.\n“Fluvià”, és un llibre que narra la trajectòria del Fluvià des del seu naixement a la Vall d’en Bas fins a la seva desembocadura a Sant Pere Pescador, amb un contingut social, històric, natural, paisatgístic i cultural. Un llibre àgil, modern, amè i, alhora, rigorós fruit d’un minuciós estudi i compendi d’en Joan Carreres amb la col·laboració i assessorament de diverses i reconegudes personalitats com en Jordi Sargatal, Jordi Zapata, Josep Valls, Joan Anton Abellan, Josep Vilar, Lluís Roura i Josep Estarriola, com hem esmentat. La conjuminació del text, la fotografia i la pintura han unit les seves disciplines artístiques per tal d’oferir una proposta literària i gràfica que desemboca en un llenguatge que s’harmonitza i complementa per proposar una coherent unitat expressiva.


Finalitzen les obres de millora del centre ... - Govern.cat\nFinalitzen les obres de millora del centre històric d'Alfara de Carles, al Baix Ebre\nquery_builder 25 setembre 2012 13:50\nL’Institut Català del Sòl, INCASÒL, ha finalitzat les obres de renovació i millora del carrer Major i la plaça Major d’Alfara de Carles. El projecte l'ha promogut l’Ajuntament d’aquest municipi, el Departament de Territori i Sostenibilitat, la Direcció General del Patrimoni Cultural i l’Institut Català del Sòl, dins del programa de l’1% cultural. L’obra, basada en un projecte de l’arquitecte Jorge Zamora, ha tingut un cost de 294.015 euros.\nEls treballs han consistit en la col·locació d’un nou paviment, així com la renovació de les xarxes d'aigua potable i d’aigües pluvials per conduir-les fins a les cotes més baixes i connectar-les amb la riera, de les connexions d’electricitat, l’enllumenat públic, la xarxa de telefonia i la de megafonia. També s’han incorporat nous elements de mobiliari urbà.\nEl municipi d’Alfara de Carles, a la comarca del Baix Ebre, està situat al peu del massís dels Ports de Beseit, actualment Parc Natural i zona especial d’interès paisatgístic. El poble es va formar a l’entorn d’una antiga teuleria, l’activitat de la qual va arribar als màxims cap al segle XIII quan es van establir noves teuleries a l’entorn, com la que hi ha a uns dos quilòmetres al sud del poble.


Tots els alumnes\nEstudiants estrangers de la Unió Europea: document on hi consti el NIE.\nEstudiants estrangers d’altres països: passaport en vigor.\nOrdre de domiciliació SEPA signada per la persona titular del compte.\nALUMNES QUE HAN INICIAT UNS ALTRES ESTUDIS UNIVERSITARIS:\nCòpia de l’expedient d’origen.\nALUMNES QUE ACCEDEIXEN AMB ALGUNA ALTRA TITULACIÓ UNIVERSITÀRIA:\nCòpia autenticada del títol corresponent o del resguard d'haver pagat els drets dels titulats universitaris en centres privats (si són titulats en centres públics i han demanat el títol fa poc temps, també caldrà que en portin còpia autenticada).\nALUMNES QUE VENEN D'UN ALTRE DISTRICTE UNIVERSITARI :\nEstudiants estrangers de fora de la Unió Europea: passaport en vigor (si ha caducat).\nOrdre de domiciliació bancària SEPA signada per la persona titular del compte (si ha canviat).\nACREDITACIÓ TERCERA LLENGUA (ALUMNES DE GRAU):\nSi es té, original i còpia o còpia autenticada del certificat acreditatiu del nivell assolit d’una tercera llengua (anglès, alemany, francès o italià) d’entre els reconeguts en el Marc europeu comú de referència.\nALUMNES QUE DEMANIN TEMPS PARCIAL:\nSol·licitud adreçada a la directora de l’EPS, presentada en el període ordinari de matrícula, acompanyada de la documentació acreditativa del motiu/motius al·legats.\n(En el cas d’al·legar motius laborals o professionals, cal presentar: Informe de vida laboral expedit per la Tresoreria de la Seguretat Social i una certificació de l’empresa on treballen. Els treballadors autònoms poden presentar una fotocòpia dels impostos o de la llicència fiscal en lloc de la certificació de l’empresa.)\nALUMNES QUE TENEN DRET A MATRÍCULA GRATUÏTA O SEMIGRATUÏTA:\nPer família nombrosa:\nEstudiants amb títol expedit fora de Catalunya: Original i còpia o còpia autenticada del títol o certificat de família nombrosa. En el cas de que no hi consti el nombre de germans o fills, s’haurà d’acreditar amb un certificat del Departament de Benestar i Família\nPer matrícula d'honor global al Batxillerat o amb premi extraordinari de batxillerat:\nEstudiants que han cursat estudis fora de Catalunya: Certificat original de notes, i nota global, expedit per l'institut corresponent.\nPer beca: Si no s’ha tingut beca el curs anterior, cal presentar una acreditació econòmica emesa per l’AGAUR (Comprovar la documentació que es demana per a cada cas.)\nSi s´ha tingut beca del Ministeri el curs anterior d’una altra comunitat autònoma, s´ha de presentar la credencial de becari.\nAltres descomptes autoritzats pel Decret anual de preus de la Generalitat de Catalunya (minusvalidesa del 33% o més, víctimes d’actes terroristes, víctimes de violència masclista en l’àmbit de la parella, ...): original i còpia o còpia autenticada de la documentació que ho acrediti.\nESTUDIANTS ESTRANGERS DE 28 ANYS O MÉS:\nOriginal i còpia o còpia autenticada d’una assegurança d’assistència sanitària i d’accidents vàlida a l’Estat espanyol.\nDarrera modificació: dilluns, 21 de juny de 2021


Indústria, resiliència i futur\nEl sector industrial és la columna vertebral de l’economia europea\nGuillem Quintana, director de Desenvolupament de Negoci Industrial d’Eurecat Barcelona. 02 de novembre de 2021 05:25\nLa transformació de la indústria és imminent | iStock\nLa indústria contribueix de forma determinant i estructural a l’economia, al benestar i a la prosperitat. El sector industrial és la columna vertebral de l’economia europea. Genera gairebé 35 milions de llocs de treball directes i n’arrossega uns 70 milions d’addicionals en àmbits relacionats. A Catalunya, la indústria ha mantingut un pes al voltant del 19% de l’economia en els darrers anys (19,8% el 2020) i el 16% de l’ocupació. A Europa aquesta xifra és similar (19,4% el 2020), mentre que al conjunt de l’estat espanyol és inferior (16,3%) i a Alemanya, un dels països més competitius del món en qualsevol rànquing, arriba al 25% del PIB. L’activitat industrial genera el 80% de les exportacions d’Europa i acumula el 80% de la despesa privada en R+D+i. Una indústria competitiva és el motor d’una societat avançada, amb llocs de treball de valor afegit, distribució de riquesa i oportunitats. Per a una economia resilient, que sustenti un propòsit de prosperitat compartida, cal un sector industrial consistent, que s’adapti amb agilitat als nous imperatius tecnològics globals.\nEls propers anys seran de transformació social i industrial en el marc de la digitalització i la sostenibilitat, no cal dir-ho. Venen (ja són aquí) la intel·ligència artificial i el big data, la robòtica col·laborativa, la nova mobilitat, elèctrica, autònoma, connectada i compartida; els materials funcionalitzables, la biotecnologia, la nanotecnologia, la plastrònica, el 5G, el 6G, el blockchain, la implantació massiva d’energies renovables i la transició verda en tots els seus vectors, la internet de les coses, les smartcities, els drons (amb les seves múltiples aplicacions), la visió artificial, la realitat virtual, la realitat augmentada, el reconeixement facial, l’hidrogen, les tecnologies d’impressió 3D...\nCanviarà la societat i les relacions humanes; les ciutats, silencioses, sense els motors de combustió dels vehicles i amb els sostres recoberts de plaques solars; la mobilitat de persones, mercaderies i la gestió de residus. També es transformaran els llocs de treball, les feines i els negocis, amb el teletreball i amb la virtualització; les llars i els objectes (i la forma com ens hi relacionem) i cadascú de nosaltres, fins i tot, a nivell d’espècie, també canviarem, amb l’enginyeria biològica o l’enginyeria cibernètica.\nEl repte per a la indústria és doble, i en el cas de la indústria europea, triple\nEl repte per a la indústria davant aquest escenari és doble, i en el cas de la indústria europea, triple. Perquè, en primer lloc, és justament la indústria qui haurà de proveir moltes d’aquestes tecnologies a la societat, a les llars, a les ciutats, als individus, i a les empreses i, per tant, les ha de conèixer, desenvolupar, produir i, sobretot, s'ha d’innovar, dins d’una espiral dinàmica d’oportunitats i amenaces. En segon lloc, la indústria, alhora, ha de ser usuària d’aquestes noves tecnologies i ha de transformar-se per implementar-les i integrar-les al seu procés productiu, als seus productes, als seus sistemes d’informació. Fer-ho encertadament és garantia de competitivitat.\nI, en tercer lloc, a més, en el cas de la indústria europea ho ha de fer més ràpidament que els seus competidors, trobant els seus espais de lideratge i procurant mantenir o recuperar competitivitat davant els Estats Units i Xina, que van per davant en diversos àmbits. La capacitat d’innovar des d’un punt de vista sistèmic, l’autopista d’innovació, l’ecosistema amb tots els seus agents públics i privats a nivell europeu ha d’estar a punt per accelerar aquesta onada de transformació tecnològica del concepte al mercat, de la idea a la indústria, i fer-ho en el context de pandèmia global i, a més, davant el desafiament climàtic i tots els seus imperatius inajornables.\nLa indústria catalana (41.031 milions d’euros l’any 2020 i 23.385 empreses amb assalariats), de la mateixa manera que la indústria europea, afronta aquests tres reptes rellevants, segurament crucials, associats als grans desafiaments globals i a les principals tendències de desenvolupament actual i a la disrupció i l’emergència de les tecnologies habilitadores clau. Fa unes setmanes, l’observatori de la indústria va publicar l’Informe anual sobre la indústria a Catalunya 2020. Catalunya concentra l’1,9% de la indústria europea i suposa el 24,6% del total de la indústria de l’estat espanyol. Té una capacitat exportadora destacable amb un 34% de vendes a l’estranger que són el 26,9% de les exportacions espanyoles. Però hi ha una dada de l’estudi que apareix com un led vermell encès al mig del panell d’indicadors: amb un pes de l’1,9%, les empreses catalanes representen l’1,0% de la despesa interna en R+D de la indústria europea.\nLa indústria europea té reptes inajornables en aquest context; la indústria catalana més\nEn aquest context, que també confirma el Regional Innovation Scoreboard europeu, que situa Catalunya com un innovador moderat, per darrere de països líders innovadors com Finlàndia, Suècia, Dinamarca, Àustria, Suïssa i Regne Unit, i per darrere d’innovadors forts com el País Basc o Madrid, la indústria catalana té encara un quart repte: la innovació tecnològica, industrial, aplicada i amb sentit econòmic com a vector de transformació que genera valor afegit i competitivitat. Com més alineats i conjurats en accelerar els processos d’innovació tecnològica, amb impacte positiu en l’economia, estiguin tots els agents públics i privats de l’ecosistema innovador, més gran serà el retorn. Hem de construir un entorn d’innovació, un ecosistema que acceleri de forma consistent les millors iniciatives.\nAmb una visió compartida i compresa per part de tots els agents, amb finançament i inversió lògicament, i sobretot, amb propòsit i estratègia. Ha començat un cicle de transformació que durarà uns anys, una oportunitat que cal aprofitar per ressituar-nos en el taulell de joc. La indústria europea té reptes inajornables en aquest context; la indústria catalana més. Cal posar el focus en la innovació industrial per multiplicar el valor i l’impacte de les decisions estratègiques, per sustentar i fonamentar un model econòmic resilient i de futur.


La Fundació IMO detecta problemes oculars en el 18% del centenar de nens revisats a Ciutat Vella | Fundación IMO\nLa Fundació IMO detecta problemes oculars en el 18% del centenar de nens revisats a Ciutat Vella\nEs posa en marxa el programa de salut ocular en la infància desfavorida de la Fundació IMO i l’Obra Social “la Caixa”, amb la previsió de revisar prop de 400 nens a Ciutat Vella i Badalona\nFundación IMO revisa gratuitamente la vista de alumnos de Ciutat Vella\nVideo of Fundación IMO revisa gratuitamente la vista de alumnos de Ciutat Vella\nEl 18% dels alumnes de P3 a 3r de primària revisats pels especialistes de l'IMO els dies 28 i 29 d’abril a l’escola Cervantes de Ciutat Vella han estat diagnosticats d’algun problema ocular. Aquesta primera campanya d’exploracions de 2014, que s’emmarca en el conveni de col•laboració que han signat per segon any consecutiu la Fundació IMO i l’Obra Social “la Caixa” per promoure la salut ocular en la infància desfavorida, ha permès detectar alteracions visuals en 18 dels 100 nens que s’han sotmès a exploracions gratuïtes. Es tracta d’un percentatge semblant al que es va obtenir a les rondes del programa al llarg de 2013 i és superior a la mitjana de patologia no diagnosticada en aquesta edat, que se situa al voltant del 10%, segons altres revisions similars fetes per la Fundació IMO al Festival de la Infància de Barcelona.\nPer segon any consecutiu, la Fundació IMO i l’Obra Social “la Caixa” han signat un conveni de col•laboració per promoure la salut ocular en la infància.\nEl 81% dels problemes oculars detectats en els primers controls són defectes refractius com ara astigmatisme, hipermetropia, miopia o anisometropia\nAquests primers controls oftalmològics de 2014 han constatat que els problemes oculars amb més incidència en la població infantil en situació de vulnerabilitat social són els defectes refractius, que suposen un 81% dels problemes detectats.\nEntre aquests, el més freqüent ha estat l’astigmatisme o dificultat de la visió de lluny i de prop (11 casos), seguit de l’anisometropia o diferència de refracció entre tots dos ulls (6 casos), la hipermetropia o dificultat d’enfocar en la visió de prop (3 casos) i la miopia o dificultat a enfocar en la visió de lluny (2 casos). A més, 5 dels 15 nens diagnosticats amb defectes refractius en presenten més d’un alhora i dos estan associats a l’ambliopia o “ull gandul”, una altra de les patologies típiques de la infància, detectada en 4 nens. També s’ha diagnosticat un cas de leucoma visual (opacificació de la còrnia).\nCom a conseqüència, s’han prescrit 13 ulleres, que es muntaran i es lliuraran als nens afectats de forma gratuïta, dues oclusions i un tractament mèdic per al cas de leucoma. A més, s’ha considerat necessari programar revisions de control a 24 alumnes, que tindran lloc durant el mes de novembre a l’escola Cervantes mateixa, per observar com evolucionen les patologies i per valorar si calen canvis en la graduació o altres tractaments.\nL’astigmatisme ha estat el defecte ocular que s’ha detectat amb més freqüència en aquesta primera campanya de revisions de 2014.\nLa segona campanya de revisions es durà a terme a l’àrea de Badalona\nDurant el mes de juny està previst dur a terme una segona campanya de revisions a l’àrea de Badalona per fer el seguiment dels nens que es van acollir al primer any de programa en aquesta zona, on el percentatge d’alumnat en risc d’exclusió social és especialment elevat.\nUn diagnòstic primerenc augmenta considerablement l’eficàcia del tractament\nEn opinió de la Dra. Ana Wert, especialista en oftalmologia pediàtrica de l'IMO, “resulta fonamental detectar els problemes visuals en la infància de manera precoç, ja que la visió és un procés en desenvolupament en els primers anys de vida, de manera que, com més trigui el diagnòstic, menys eficaç resultarà el tractament o, fins i tot, ja no hi haurà solució possible”. D’aquí ve la importància del projecte impulsat per la Fundació IMO i l’Obra Social “la Caixa” amb revisions oculars gratuïtes entre els col•lectius menys afavorits, als quals, a més de la manca de recursos, se suma, en molts casos, una menor cultura preventiva. Tal com explica l’optometrista de l'IMO, Laura González, “els controls fets ens permeten diagnosticar patologies ocultes que en edats primerenques (3-4 anys) són difícils de detectar sense una exploració perquè no solen donar símptomes o perquè els nens, que encara són molt petits, no es queixen o no saben expressar que no hi veuen correctament”.\nEn conseqüència, “alumnes als quals pot semblar que no els agrada llegir, que són poc aptes per estudiar o que mostren retard escolar tenen, en realitat, un problema de visió. Si el detectem i el tractem amb la correcció òptica adequada, el rendiment millora ràpidament i es produeix un gran canvi, tal com ens comenten els mestres o els pares mateixos”, afegeix la Dra. Wert. Per aquest motiu, el programa de salut ocular en la infància contempla, a més del diagnòstic, el tractament i el seguiment dels nens que ho requereixin.


Agenda de concerts del cap de setmana a Sant Feliu de Guíxols – Ràdio Sant Feliu 107.0 FM\nAgenda de concerts del cap de setmana a Sant Feliu de Guíxols\nBy Paul Marca|2019-05-10T10:10:03+02:0010 de maig de 2019|Sense categoria|Comentaris tancats a Agenda de concerts del cap de setmana a Sant Feliu de Guíxols\n•“La Banda Neón” oferirà els seus grans èxits amb les millors versions per a no parar de ballar a la platja.\nTindrà lloc aquest dissabte a les 11 de la nit arran de mar, al Passeig de Rius i Calvet. És un concert gratuït. Trobareu més informació si cliqueu aquí.\n•Cantata “Els tres desitjos de Patxot” amb els alumnes de L’Escola Municipal de Música de Sant Feliu de Guíxols/Castell Platja d’Aro aquest diumenge a les 12 del migdia. S’hi oferirà una representació musical teatralitzada basada en fets i documents reals del científic i mecenes Rafael Patxot i Jubert.\nÉs una activitat gratuïta oberta a tothom.\n•Dissabte 11 de maig a les 10 de la nit, actuació d’Alberto Montero, arribat des de València, oferint el seu folk progressiu al Bar Casa Irla, al carrer Algavira 65-69. És una activitat gratuïta amb donació voluntària.\nL’artista ofereix folk amb sons càlids i psicodèlics de la costa oest nord-americana tenint com a gran referent la banda d’Arthur Lee, Love. El seu nou treball, La catedral submergida, el conformen dotze cançons de folk psicodèlic amb aroma mediterrani que el confirmen com un dels cantautors més personals i inclassificables de la nostra escena.